Kontraktsvilkår

for

 leie/leasing

av multifunksjonsmaskiner

**Innhold**

[1 Alminnelige bestemmelser 2](#_Toc197636309)

[1.1 Kontrakten 3](#_Toc1281552651)

[2 Partenes representanter 3](#_Toc400867497)

[2.1 Partsrepresentanter 3](#_Toc1058717639)

[2.2 Varsling 3](#_Toc898229148)

[3 Partenes plikter 3](#_Toc1748213038)

[3.1 Samarbeid 3](#_Toc488370197)

[3.2 Møter og befaringer 4](#_Toc1653096252)

[3.3 Taushetsplikt 4](#_Toc2104177069)

[3.4 Markedsføring 4](#_Toc1565647536)

[4 Leverandørs plikter 4](#_Toc2006672798)

[4.1 Maskinens egenskaper 4](#_Toc1957804398)

[4.2 Leveringstid og – sted 4](#_Toc1542975623)

[4.3 Ordrebekreftelse 5](#_Toc766246827)

[4.4 Leveringsklausuler 5](#_Toc1603214588)

[4.5 Montasje og funksjonsprøver 5](#_Toc623664447)

[4.6 Feil på maskiner og krav til oppetid 5](#_Toc355015651)

[4.7 Tjenester og forbruksmateriell 5](#_Toc2062812723)

[4.8 Opplysningsplikt om hindring 5](#_Toc652514693)

[4.9 Returordning for emballasje 6](#_Toc776228111)

[4.10 Forsikring 6](#_Toc920916743)

[4.11 Underleverandører og andre medhjelpere 6](#_Toc9000569)

[4.11.1 Bruk av underleverandører 6](#_Toc1184161523)

[4.11.2 Identifikasjon 6](#_Toc1350678704)

[4.12 Overdragelse av forpliktelser 6](#_Toc1305510368)

[5 Oppdragsgivers plikter 6](#_Toc2073149324)

[5.1 Alminnelige krav til medvirkning 6](#_Toc547916614)

[5.2 Opplysningsplikt 6](#_Toc914039745)

[5.3 Identifikasjon 6](#_Toc1986943722)

[6 Endringer 7](#_Toc1944458376)

[7 Pris og betaling 7](#_Toc1442377322)

[7.1 Pris 7](#_Toc1188257932)

[7.2 Prisregulering 7](#_Toc1412940222)

[7.3 Utgifter og reiser 7](#_Toc1582111255)

[7.4 Fakturering 7](#_Toc782138900)

[7.5 Elektronisk faktura 8](#_Toc1394622106)

[7.6 Betalingsfrist 8](#_Toc1013202709)

[7.7 Oppdragsgivers tilbakeholdsrett 8](#_Toc1505246488)

[7.8 Betalingsmislighold 8](#_Toc1166242273)

[8 Mislighold 8](#_Toc1962113906)

[8.1 Leverandørs mislighold 8](#_Toc340765127)

[8.1.1 Hva som anses som mislighold 8](#_Toc878070690)

[8.1.2 Avhjelp 8](#_Toc1538410184)

[8.2 Oppdragsgivers mislighold 8](#_Toc392560758)

[8.3 Reklamasjonsfrist 9](#_Toc2051178092)

[9 Misligholdsbeføyelser 9](#_Toc138648568)

[9.1 Tilbakehold av ytelser 9](#_Toc1412951259)

[9.2 Dagmulkt 9](#_Toc370020483)

[9.3 Prisavslag 10](#_Toc653875297)

[9.4 Heving 10](#_Toc1479540609)

[9.5 Begrensning i Oppdragsgiver hevingsrett 10](#_Toc1361192599)

[9.6 Erstatning 10](#_Toc8359750)

[9.7 Erstatningsbegrensing 10](#_Toc157812423)

[9.8 Force majeure 11](#_Toc2057704898)

[10 Tvister 11](#_Toc687643334)

# Alminnelige bestemmelser

Kontraktsvilkår for Oslo kommunes leie/leasing av multifunksjonsmaskiner (dette dokumentet) gjelder for Oslo kommune («Oppdragsgiver») og Valgte leverandør («Leverandør»), samlet «Partene».

Med kontraktsdokument menes dette dokumentet.

Med total kontraktssum menes summen av beløp i hovedbestilling og alle eventuelle tilleggsbestillinger under samme kontrakt, ekskl. MVA.

## Kontrakten

Med mindre annet er avtalt, består kontrakten av følgende dokumenter:

1. Eventuelle endringsavtaler mellom Oppdragsgiver og Leverandør
2. Avropskontrakt
3. Samkjøpsavtalen
4. Dette kontraktsdokumentet
5. Oppdragsgivers konkurransegrunnlag
6. Leverandørs tilbud eller ordrebekreftelse

Ved motstrid gjelder dokumentene i nevnte rekkefølge.

# Partenes representanter

## Partsrepresentanter

Hver av partene skal utpeke en partsrepresentant. Navnene på representantene skal inntas i samkjøpsavtalen punkt 4. Utskiftning av representanter skal varsles skriftlig innen rimelig tid.

Partenes representanter har fullmakt til å opptre på partenes vegne i alle spørsmål som angår kontrakten og som er nødvendige for å gjennomføre det enkelte oppdrag uten unødvendige opphold. Leverandør, eller den som opptrer på dennes vegne, plikter å sette seg inn i de relevante delegasjons- og fullmaktsbestemmelser som gjelder for Oppdragsgivers representant.

Partene kan ikke forplikte hverandre overfor tredjemann uten særskilt fullmakt.

## Varsling

Varsel, krav og andre meldinger som skal gis etter kontrakten, skal sendes til partenes representanter etter punkt [2.1](#_Partsrepresentanter) jf. samkjøpsavtalen pkt. 4 eller til avtalte adresser for varsling. Varsel skal gis skriftlig med mindre det kan godtgjøres å være gitt på annen måte. Varsel som er innført i referat eller protokoll fra møte mellom partene, regnes som skriftlig varsel.

# Partenes plikter

## Samarbeid

Partene skal samarbeide lojalt under gjennomføringen av kontrakten. De skal innen rimelig tid underrette hverandre om forhold som de forstår eller bør forstå vil få betydning for kontrakten.

## Møter og befaringer

Partene skal delta på møter som Oppdragsgiver anser nødvendige for å gjennomføre kontrakten.

## Taushetsplikt

Partene har taushetsplikt om opplysninger som fremkommer om den annens forretningsmessige eller personlige forhold når det foreligger en berettiget interesse i at opplysningene ikke blir spredt.

Taushetsplikten skal ikke være til hinder for at slike opplysninger gis til andre når dette er nødvendig for gjennomføringen av kontrakten. Det samme gjelder opplysninger som er nødvendige for senere drift og vedlikehold.

## Markedsføring

Leverandør må innhente skriftlig forhåndsgodkjennelse fra Oppdragsgiver dersom Leverandør ønsker å gi offentligheten informasjon om kontrakten.

Eventuell kontakt med media skal håndteres av Oppdragsgiver.

# Leverandørs plikter

## Maskinens egenskaper

Leverandør skal levere maskiner i samsvar med de krav til art, mengde, kvalitet, andre egenskaper og innpakning som følger av kontrakten.

Maskinen skal være av vanlig god kvalitet, dersom ikke annet følger av kontrakten.

Dersom leveransen omfatter maskiner underlagt lov eller offentlige forskrifter, skal maskinene være i overensstemmelse med disse.

## Leveringstid og – sted

Levering skal skje til avtalt leveringstid og - sted.

Levering før avtalt leveringstid skjer for Leverandørs regning og risiko, med mindre Oppdragsgiver skriftlig har samtykket til slik levering. Frakt skal være inkludert i prisen.

Leveringstid for multifunksjonsmaskiner:

Leveringstid på multifunksjonsmaskinene skal være maksimalt 30 dager fra bestilling.

Dersom leveringstiden ikke kan overholdes, skal Leverandør tilby en midlertidig maskin av samme eller bedre ytelse, inntil leveransen kan oppfylles. Den midlertidige maskinen skal leveres til opprinnelig leveringstid.

Leveringstid for forbruksmateriell:

Leveringstid på forbruksmateriell skal være maksimalt to dager fra bestilling.

Ved hastelevering (levering innen 4 timer) skal Oppdragsgiver belastes med faktiske, dokumenterbare fraktkostnader (budbil etc.).

## Ordrebekreftelse

Leverandør skal så snart som mulig etter mottakelse av Oppdragsgivers bestilling sende ordrebekreftelse til Oppdragsgiver. I motsatt fall forbeholder Oppdragsgiver seg rett til å kansellere bestillingen etter 14 dager.

Dersom ordrebekreftelsen på noe punkt avviker fra bestillingen, skal dette uttrykkelig opplyses og hvert avvikende punkt spesifiseres. Ved slike avvik fra bestillingen er denne ikke å anse som akseptert med mindre Oppdragsgiver skriftlig godtar avvikene.

Hvis leveringstid ikke tidligere er avtalt, skal Leverandør oppgi denne i ordrebekreftelsen.

## Leveringsklausuler

Levering skjer fritt levert til avtalt leveringssted. (INCOTERMS DDP – Delivered duty paid). Risikoen går over på Oppdragsgiver når maskinen er levert på leveringsstedet i samsvar med kontrakten.

Dersom annen leveringsklausul er avtalt, skal den tolkes i henhold til gjeldende INCOTERMS ved kontraktsinngåelse (Det Internasjonale Handelskammers transportklausuler).

## Montasje og funksjonsprøver

Dersom Leverandør skal utføre montasje eller foreta funksjonsprøver i forbindelse med levering, anses levering først å ha skjedd når montasjen eller prøvene er ferdig utført og Oppdragsgiver skriftlig har bekreftet at maskinen er akseptert.

## Feil på maskiner og krav til oppetid

Maskinene som leies/leases skal samlet sett ha en oppetid på 99 % målt i normal arbeidstid (mandag – fredag mellom kl. 8.00 til 16.00). For voksenopplæringssentrene Oslo VO Sinsen, Oslo VO Skullerud, Oslo VO Nydalen, Oslo VO Helsfyr og Oslo VO Rosenhof måles oppetid i perioden mandag – fredag mellom kl. 8.00 til 21.00. Avvik fra kravet til oppetid er ansett som mislighold, jf. punkt 8.1.1.

Responstid på service er next business day (NBD). Servicen skal gjennomføres mandag til fredag mellom kl. 8.00 til 16.00.

I tilfeller der maskinen (inkludert tilleggsutstyr) ikke lar seg reparere ved stedlig service innen tre arbeidsdager fra service er bestilt, skal maskinen/tilleggsutstyret erstattes permanent.

Erstatningsmaskinen skal være minst like god som maskinen den erstatter og det skal ikke medføre økte kostnader for kunden.

## Tjenester og forbruksmateriell

Service-, vedlikeholds- og reparasjonstjenester skal utføres innen avtalte frister og i henhold til de krav som er stilt av Oppdragsgiver. Forbruksmateriell skal også leveres i henhold til avtalte frister.

## Opplysningsplikt om hindring

Hindres Leverandør i å oppfylle kontrakten til rett tid, skal han uten ugrunnet opphold varsle Oppdragsgiver om hindringen og dens virkning på muligheten for å oppfylle.

Får Oppdragsgiver ikke slikt varsel uten ugrunnet opphold etter at Leverandør fikk eller burde fått kjennskap til hindringen, kan Oppdragsgiver kreve erstattet tap som kunne vært unngått om han hadde fått meldingen i tide.

## Returordning for emballasje

Hvis norsk leverandør (produsent eller importør) benytter emballasje, skal det senest ved kontraktsinngåelse fremlegges dokumentasjon for at Leverandør er medlem i en returordning eller oppfyller forpliktelsen gjennom egen returordning med egen ordning for sluttbehandling hvor emballasjen blir tatt hånd om på en miljømessig forsvarlig måte (Grønt Punkt Norge AS eller tilsvarende returordning).

##  Forsikring

Dersom det er avtalt at Leverandør skal tegne forsikring for leveransen, skal han på Oppdragsgivers anmodning fremlegge forsikringsbevis. Oppdragsgivers kontroll av forsikringsbevis fratar ikke Leverandør risikoen for at forsikringen er dekkende.

##  Underleverandører og andre medhjelpere

### Bruk av underleverandører

Leverandørs bruk og utskifting av underleverandør som direkte medvirker til oppfyllelse av leveransen, skal på forhånd godkjennes skriftlig av Oppdragsgiver. Godkjennelse kan ikke nektes uten saklig grunn.

### Identifikasjon

Leverandør svarer for sine ansatte og andre medhjelpere, herunder underleverandører, som han benytter for å oppfylle sine forpliktelser etter kontrakten.

##  Overdragelse av forpliktelser

Leverandør kan ikke overdra sine forpliktelser etter kontrakten uten at Oppdragsgiver har samtykket skriftlig på forhånd.

# Oppdragsgivers plikter

## Alminnelige krav til medvirkning

Oppdragsgiver skal medvirke til Leverandørs gjennomføring av kontrakten. Medvirkningen skal skje i overensstemmelse med det som er avtalt og for øvrig slik lojal opptreden tilsier. Oppdragsgiver skal blant annet yte slik medvirkning som det er rimelig å vente av ham for at Leverandør skal kunne oppfylle kjøpet.

## Opplysningsplikt

Oppdragsgiver skal opplyse Leverandør om forhold som han forstår eller bør forstå er av betydning for gjennomføringen av kontrakten.

## Identifikasjon

Oppdragsgiver svarer for sine ansatte og andre medhjelpere som han benytter for å gjennomføre sine oppgaver etter kontrakten.

# Endringer

Innenfor det som partene med rimelighet kunne forvente da kontrakten ble inngått, har Oppdragsgiver rett til å kreve kvalitetsmessige og/eller kvantitetsmessige endringer i leveransen eller leveringstidspunkt. Endringer må være i overensstemmelse med regelverket for offentlige anskaffelser. Krav om endringer skal fremsettes skriftlig.

Leverandør skal innen rimelig tid gi Oppdragsgiver et prisestimat for endringer.

Leverandør skal godskrives for det merarbeid han har ved iverksettelsen av slike endringer, samt for andre direkte kostnader han påføres, i samsvar med det kostnads- og fortjenestenivå som den opprinnelige kjøpesummen er basert på. Dersom endringer medfører besparelser for Leverandør, skal disse trekkes fra kjøpesummen på tilsvarende måte.

Hvis partene er uenige om det beløp som skal godskrives eller fratrekkes kjøpesummen som følge av slike endringer, skal Leverandør likevel iverksette endringen uten å avvente den endelige løsningen av tvisten.

# Pris og betaling

## Pris

Pris for maskinen(e) og eventuelle sideforpliktelser fastsettes i partenes kontrakt. Pris fastsettes ekskl. merverdiavgift.

## Prisregulering

Pris er ikke gjenstand for regulering med mindre annet er avtalt.

## Utgifter og reiser

Pris inkluderer Leverandørs nødvendige utgifter, herunder parkering, bompasseringer og verktøy o.l. i forbindelse med kontrakten. Tilsvarende gjelder Leverandørs utgifter til deltakelse på møter og befaringer som er nødvendige for å gjennomføre kontrakten, med mindre annet er avtalt.

Leverandørs utgifter og reisetid for reiser er inkludert i prisen med mindre annet er avtalt. Dersom utgifter i forbindelse med reiser som er pålagt eller forhåndsavtalt med Oppdragsgiver skal dekkes av Oppdragsgiver, skal statens reiseregulativ legges til grunn. Reisetid for pålagte eller forhåndsavtalte reiser godtgjøres etter avtalt timesats, begrenset til 8 timer pr. døgn.

## Fakturering

Leverandørs fakturaer skal spesifiseres og dokumenteres slik at de kan kontrolleres av Oppdragsgiver.

Alle fakturaer skal være påført bestillings-/rekvisisjonsnummer, eventuelt andre referanser som Oppdragsgiver krever, og klart angi hva beløpet gjelder.

Alle fakturaer skal stiles til Oppdragsgiver ved Oslo kommune Fakturasentralen, postboks 6532 Etterstad, 0606 Oslo.

## Elektronisk faktura

Leverandør plikter å sende elektroniske fakturaer i godkjent standardformat fra dato for kontraktsinngåelse jf. forskrift om elektronisk faktura i offentlige anskaffelser. Leverandør må inngå en egen avtale med et aksesspunkt.

Dersom Leverandør ikke etterkommer krav om bruk av elektronisk faktura kan Oppdragsgiver holde tilbake betaling inntil elektronisk faktura i godkjent standardformat leveres. Oppdragsgiver skal uten unødig opphold gi melding om dette. Dersom slik melding er gitt, løper opprinnelig betalingsfrist fra tidspunktet elektronisk faktura i godkjent standardformat er levert.

## Betalingsfrist

Oppdragsgiver skal betale innen 30 dager etter mottatt faktura. Betaling innebærer ingen godkjennelse av leveransen.

## Oppdragsgivers tilbakeholdsrett

Oppdragsgiver kan holde tilbake så mye av betalingen som er nødvendig for å sikre krav som følge av mislighold, se punkt [9.1.](#_Tilbakehold_av_ytelser)

Er et erstatningskrav omtvistet, kan tilbakeholdsrett eller motregning ikke finne sted dersom Leverandør stiller betryggende sikkerhet i form av en selvskyldnerkausjon fra bank eller annen finansinstitusjon. Som betryggende sikkerhet regnes også erklæring fra forsikringsselskap om at den påståtte skade er dekket av forsikringen.

For øvrig plikter Oppdragsgiver å betale uomtvistede krav innen de avtalte tidsfrister.

## Betalingsmislighold

Ved forsinket betaling kan Leverandør kreve forsinkelsesrente i henhold til lov av 17. desember 1976 nr. 100 om renter ved forsinket betaling.

# Mislighold

## Leverandørs mislighold

### Hva som anses som mislighold

Det foreligger mislighold fra Leverandørs side hvis maskinen ikke er i samsvar med de funksjoner og krav som er avtalt, eller ikke er levert innen avtalt frist. Det foreligger også mislighold dersom Leverandør ikke oppfyller øvrige plikter etter kontrakten, jf. punkt [1.1](#_Kontrakten).

Det foreligger imidlertid ikke mislighold hvis situasjonen skyldes Oppdragsgivers forhold eller force majeure.

### Avhjelp

Leverandør skal påbegynne og gjennomføre arbeidet med å avhjelpe misligholdet uten ugrunnet opphold. Avhjelpen kan skje ved utbedring, omlevering eller tilleggslevering uten ekstra kostnad for Oppdragsgiver.

## Oppdragsgivers mislighold

Det foreligger mislighold fra Oppdragsgivers side hvis Oppdragsgiver ikke oppfyller sine plikter etter kontrakten, jf. punkt [1.1](#_Kontrakten).

Ved forsinket betaling har Leverandør krav på forsinkelsesrente i henhold til punkt [7.8](#_Betalingsmislighold).

Det foreligger ikke mislighold hvis situasjonen skyldes Leverandørs forhold eller force majeure.

## Reklamasjonsfrist

Partene skal reklamere skriftlig og innen rimelig tid etter at misligholdet er oppdaget eller burde vært oppdaget.

Med mindre Leverandør ved garanti eller annen avtale har påtatt seg ansvar for mislighold i lengre tid, utløper fristen for å reklamere 2 år etter den dag maskinen er levert. For utskiftede eller reparerte deler løper en tilsvarende ny reklamasjonsfrist regnet fra tidspunktet da utskiftningen eller reparasjonen ble foretatt.

Reklamasjonsfristene gjelder ikke dersom misligholdet skyldes forsett eller grov uaktsomhet hos Partene eller noen han svarer for.

# Misligholdsbeføyelser

## Tilbakehold av ytelser

Oppdragsgiver kan holde betalingen tilbake ved mislighold. Oppdragsgiver kan ikke holde tilbake mer enn det som er nødvendig for å sikre krav som følge av misligholdet.

## Dagmulkt

Blir ikke maskinen(e) levert i henhold til avtalt tidspunkt, foreligger det forsinkelse fra Leverandør som gir Oppdragsgiver rett til dagmulkt. Dette gjelder likevel ikke så langt Leverandør godtgjør at forsinkelsen skyldes hindring utenfor hans kontroll som han ikke med rimelighet kunne ventes å ha tatt i betraktning ved kontraktsinngåelsen eller ha unngått eller overvunnet virkningene av.

Ved forsinkelse som angitt i første ledd begynner dagbot å løpe automatisk. Leverandør skal betale dagmulkt etter de satser som er angitt i kontrakten. Dersom annet ikke er avtalt, er dagmulkten 1,5 ‰ av den totale kontraktssum, minimum kr 1.000,- pr. hverdag inntil levering finner sted.

Leverandørs samlede dagmulktsansvar er begrenset til 5 % av den totale kontraktssum. Ansvarsbegrensningen gjelder ikke dersom forsinkelsen har sin årsak i forsett eller grov uaktsomhet hos Leverandør eller noen Leverandør svarer for.

Hvis bare en del av den avtalte ytelsen er forsinket, kan Leverandør kreve en nedsettelse av dagmulkten som står i forhold til Oppdragsgivers mulighet til å nyttiggjøre seg den del av ytelsen som er levert.

Når forsinkelsen har vart så lenge at maksimal dagmulktbeløp er nådd, foreligger det vesentlig kontraktsbrudd.

Valg av dagmulkt skal ikke være til hinder for at Oppdragsgiver i tillegg krever erstatning for å få dekket tap som viser seg å bli større enn det som dekkes av dagmulkten. Betalt dagmulkt skal gå til fradrag i erstatningen i den utstrekning den gjelder samme forhold.

## Prisavslag

Dersom avhjelp ikke blir foretatt uten ugrunnet opphold, kan Oppdragsgiver kreve et forholdsmessig prisavslag.

Dersom maskinen ikke er i samsvar med de funksjoner og krav som er avtalt foreligger det en mangel. Har maskinen mangel, kan Oppdragsgiver kreve prisavslag slik at forholdet mellom nedsatt og avtalt pris svarer til forholdet mellom maskinens verdi i mangelfull og kontraktsmessig stand på leveringstiden. Prisavslag er uavhengig av eventuell erstatning.

## Heving

En part har rett til å heve kontrakten dersom den annen part vesentlig misligholder sine kontraktsforpliktelser, eller det er klart at slikt mislighold vil inntre. Flere brudd på kontraktsforpliktelsene kan samlet sett utgjøre et vesentlig mislighold. Før heving skjer skal det gis skriftlig varsel og en rimelig frist til å rette forholdet, med mindre misligholdet er så graverende at dette ikke er hensiktsmessig for Oppdragsgiver.

Oppdragsgiver kan istedenfor prisavslag heve kontrakten dersom formålet med kjøpet blir vesentlig forfeilet som følge av mangelen. Leverandør har i disse tilfeller ikke rett til betaling, men har rett til å få tilbakelevert maskinen i den grad det er mulig uten ulempe av betydning eller kostnad for Oppdragsgiver. For det som ikke kan leveres tilbake, kan Leverandør kreve rimelig vederlag inntil den verdi dette har for Oppdragsgiver.

Oppdragsgiver kan heve kontrakten dersom Leverandør går konkurs eller blir insolvent.

Heving av kontrakten skjer med øyeblikkelig virkning.

## Begrensning i Oppdragsgiver hevingsrett

Gjelder kontrakten en ting som skal tilvirkes særskilt for Oppdragsgiver etter hans oppgaver eller ønsker, og kan Leverandør derfor ikke uten vesentlig tap disponere maskinen på annen måte, kan Oppdragsgiver bare heve dersom misligholdet medfører at hans formål med kjøpet blir vesentlig forfeilet.

## Erstatning

En part kan kreve erstattet ethvert direkte tap, herunder merkostnader Oppdragsgiver får ved dekningskjøp, tap som skyldes merarbeid og andre direkte kostnader i forbindelse med forsinkelse, mangel eller annet mislighold etter punkt [8.1.1](#_Hva_som_anses) eller [8.2](#_Oppdragsgivers_mislighold). Dette gjelder ikke dersom den misligholdende parten godtgjør at misligholdet eller årsaken til misligholdet ikke skyldes den misligholdende parten.

Dagbøter kommer til fradrag i eventuell erstatning for samme forsinkelse.

## Erstatningsbegrensing

Erstatning for indirekte tap kan ikke kreves. Indirekte tap omfatter, men er ikke begrenset til, tapt fortjeneste av enhver art, tapte besparelser og krav fra tredjeparter.

Samlet erstatning i kontraktsperioden er begrenset til et beløp som tilsvarer kontraktssummen ekskl. merverdiavgift.

Disse begrensningene gjelder ikke hvis den misligholdende part eller noen denne svarer for, har utvist grov uaktsomhet eller forsett.

## Force majeure

Inntreffer det en ekstraordinær situasjon som ligger utenfor partenes kontroll, som gjør det umulig å oppfylle kontraktsforpliktelser, og som etter norsk rett må regnes som force majeure, skal motparten varsles om dette så raskt som mulig. Den rammede parts forpliktelser suspenderes så lenge den ekstraordinære situasjonen varer. Den annen parts motytelse suspenderes i samme tidsrom.

Partene har gjensidig informasjonsplikt overfor hverandre om alle forhold som må antas å være av betydning for den annen part. Slik informasjon skal gis så raskt som mulig.

Motparten kan da bare avslutte kontrakten med den rammede parts samtykke, eller hvis situasjonen varer eller antas å ville vare lenger enn 90 kalenderdager, regnet fra det tidspunkt situasjonen inntrer. Avslutning av kontrakten kan kun skje med 15 kalenderdagers varsel. Partene dekker sine egne kostnader knyttet til avslutning av kontrakten. Oppdragsgiver betaler avtalt pris for den del av leveransen som var kontraktsmessig levert før kontrakten ble avsluttet. Partene kan ikke rette andre krav mot hverandre som følge av avslutning av kontrakten etter denne bestemmelse.

# Tvister

Enhver tvist mellom partene om kontraktsforholdet som ikke løses i minnelighet avgjøres ved ordinær rettergang. Ved løsning av tvister skal norsk rett legges til grunn.

Verneting er Oslo tingrett.